**Návrh ústavného zákona,  ktorým sa mení Ústava Slovenskej republiky č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z. ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z. a ústavného zákona č. 100/2010 Z. z. sa mení takto:

1. V článku 78 sa za odsek 4 vkladá nový odsek 5, ktorý znie:

„(5) Súhlas podľa odsekov 3 alebo 4 nie je potrebný ak sa poslanec svojej imunity podľa odsekov 3 a 4 vzdá, a to buď osobným vyhlásením na schôdzi Národnej rady Slovenskej republiky alebo tak urobí písomne do rúk predsedu Národnej rady Slovenskej republiky. V prípade osobného vyhlásenia na schôdzi Národnej rady Slovenskej republiky zaniká imunita poslanca momentom osobného vyhlásenia o vzdaní sa imunity poslanca na schôdzi Národnej rady Slovenskej republiky a v prípade písomného oznámenia do rúk predsedu Národnej rady Slovenskej republiky zaniká imunita poslanca dňom doručenia písomného oznámenia o vzdaní sa imunity poslanca predsedovi Národnej rady Slovenskej republiky. Vzdanie sa imunity poslanca podľa prvej a druhej vety tohto odseku nemožno vziať späť. Konanie poslanca, ktorý sa vzdá imunity podľa tohto odseku, možno prejednať aj ako priestupok, a to bez súhlasu príslušného orgánu.

Doterajší odsek 5 sa označuje ako odsek 6.

**Čl. II**

Tento ústavný zákon nadobúda účinnosť 1.11.2011

*................................... ..................................*

 Andrej Ďurkovský Marián Kvasnička

 poslanec NRSR poslanec NRSR